
Avaliku ürituse „Open Roads” loa taotluse rahuldamine
1. Asjaolud ja menetluse käik

20.04.2010.a. esitas MTÜ Motorcycle Club MAGNUM MC, reg. kood 80304659 Narva Linnavalitsuse Linnavara- ja Majandusametile avaliku ürituse loa taotluse.

MTÜ Motorcycle Club MAGNUM MC kavandab viia läbi 08.05.2010.a. kellaajal 10.00-23.00 Narva linnas avalikkusele suunatud ürituse „Open Roads“. Ürituse eesmärgiks on motokultuuri tutvustamine üldsusele. Esinevad külalisansamblid Venemaalt ja Eestist. Sihtgrupiks on linnaelanikud ja külalised. Eeldatav maksimaalne osavõtjate arv on 700 inimest. Sissepääs Narva linnuse Põhjaõues toimuvale üritusele on tasuline (150 ja 350 krooni). Kohapeal on korraldatud alkohoolsete jookide jaemüük. Avaliku üritusega kaasneb kõrgendatud turvarisk. Korra tagamiseks üritusel sõlmitakse turvateenuse osutamise leping. 
Juhindudes ülaltoodust ning Narva Linnavolikogu 06.03.2008.a määrusest nr 18 „Avaliku korra eeskiri” kuulub Motorcycle Club MAGNUM MC loa taotlus avaliku ürituse „ Open Roads ” korraldamiseks rahuldamisele.
 
2. Õiguslikud alused

Kohaliku omavalitsuse korralduse seaduse § 30 lõige 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Vastavalt Narva Linnavolikogu 06.03.2008.a. vastu võetud määruse nr 18 „Narva linna avaliku korra eeskiri” § 11 lõikes 1 sätestatule avaliku ürituse luba vormistatakse Narva Linnavalitsuse korraldusena, millega rahuldatakse loa taotlus.

3. Otsus
3.1. Rahuldada MTÜ Motorcycle Club MAGNUM MC taotlus avaliku ürituse „Open Roads ” läbiviimiseks. 

3.2. Avaliku ürituse korraldajaks on MTÜ Motorcycle Club MAGNUM MC, reg. kood 80304659, Puškini 33A, Narva.

3.3. Motoronkkäigu läbiviimise marsruudiks on Peetri plats – Tallinna mnt – Rahu tänav – Kangelaste prospekt – Kreenholmi prospekt – Joala tänav – Kalda tänav – Raudsilla tänav – Jõe tänav – Sadama tee – Sepa tänav – Rakvere tänav – Puškini tänav – Peetri plats.
3.4. Ürituse läbiviimise kohaks on Narva Kindluse territoorium (Põhjaõu) asukohaga Peterburi mnt 2, Narva 20308.
3.5. Avalik üritus algab 08.05.2010.a. kell 10.00 ning lõpeb 08.05.2010 kell 23.00.

3.6. Avaliku ürituse läbiviimisel tuleb järgida Narva Linnavolikogu 06.03.2008.a määrusega nr 16 „Narva linna heakorra eeskiri“ ja Narva Linnavolikogu 06.03.2008.a määrusega nr 18 „Narva linna avaliku korra eeskiri” kehtestatud nõudeid.

4. Rakendussätted

4.1. Narva Linnavalitsuse Linnavara- ja Majandusametil teha korraldus asjaosalistele teatavaks. 
4.2. Käesolevat korraldust on võimalik vaidlustada Tartu Halduskohtu Jõhvi kohtumajas 30 päeva jooksul haldusakti teatavakstegemisest.
4.3. Korraldus jõustub seadusega sätestatud korras.

